1941 йылдың июнендә урта мәктәпте тамамлағандан һуң шунда уҡ, ГИТИС-тың актёрлыҡ факультетына уҡырға инә. Әммә башланған Бөйөк Ватан һуғышы уның пландарын үҙгәртә. Атаһы фронтҡа китә, ә Надежда институтта бер аҙ уҡып, әсәһе менән Новосибирск ҡалаһына эвакуацияға китә. Унда ул сандружинниктар курсын үтә, ә һуңынан хәрби комиссариатҡа барып үҙ ирке менән фронтҡа ебәреүҙәрен һорай. Хәрби госпиталдә эшләй, ә һуңынан  Мәскәүҙән яралыларҙы тылға алып китеүсе 74-се  Чита—Мәскәү—Чита санитар поезында сандружинник була.  Яралы һалдаттарға  уколдар яһай, яраларын бәйләй, ашарға алып килә, һауыт-һаба йыуа. Вагон буйлап йөрөй уларға хәрби яңылыҡтар һәм шиғырҙаруҡый.